  Виталий Пронин Ижысь Индустриальной ёрослэн отчётно-выборной конференцияз люкаськемъёслэсь мылкыдзэс юазы: кинэ адӟиськоды ёросысь «Удмурт кенешен» кивалтӥсеныз. Дэмлам кандидатъёс пӧлын вал К. Герд гимназиысь дышетӥсь О. Ведрова, тодосчи А. Разин, «Пичи кенешысь» Алевтина Поткина. Берлоез соглаш ӧз кариськы. Залын пукисьёс ӟырдазы. Арлыдоосызгес Разин понна дурбасьтыны кутскизы, егитъёсызгес - Ведровалы. Альберт Алексеевич удмурт движениын ас вакытаз бадӟым уж лэсьтӥз: удмуртъёслэсь нырысетӥ Ӧтчамзэс люказ, «Удмурт кенешлы» устав гожтӥз. Но арлыдызъя пинал ӧвӧл — 72 арес. Ма, куд-огез меӵак арлыдыз сярысь вераз.Ведровалы куд-огез вазиськылӥз: ужа, опыт люка, собере удмуртъёсты валтод. Пересьмемез бере кивалтоз шат?Котьма ке но бератаз Ведрова вормиз ик. Со понна тросэз куаразэс сётӥзы.Туспуктӥз Алексей Шкляев  